Portal: Alternativ behandling

**PM-International** er et tysk nettverksselskap etablert i 1993 av Rolf Sorg. Selskapet het tidligere PM Cosmetics GmbH. Forkortelsen PM står for *Professional Marketing*.

Siden 1995 har PM-International solgt en serie med kosttilskudd under merkenavnet *FitLine*. Disse hevdes å være basert på økologiske råstoffer samt at de skal tas opp i kroppen nesten like effektiv som intravenøs tilførsel.

Historikk
---------

Rolf Sorg; bilde fra 2021.
Hovedkontor for Europa (2019)
Europeisk logistikksenter (2020)
Kosttilskudd i serien *FitLine* (2020)
PM-International ble grunnlagt i 1993 av Rolf Sorg i Limburgerhof, Tyskland. Selskapet har nå tilhold i Luxembourg, med hovedkontor i Schengen, Luxembourg siden 2015. I 1993, samme år som selskapet ble grunnlagt, åpnet selskapet sitt første datterselskap i Polen.

I 1994 etablerte PM-International sitt holdingselskap i Luxembourg. I 1995 lanserte selskapet en produktlinje med kosttilskuddsprodukter under navnet FitLine.

I 2000 lanserte PM-International et team som har til oppgave å gi råd om produktblandinger. I 2003 åpnet selskapet sitt europeiske logistikksenter i Speyer (Rheinland-Pfalz, Tyskland).[] I 2005 ble selskapsstrukturen endret fra «GmbH» til unotert «AG».[*ikke i angitt kilde*]

I 2015 åpnet PM-International sitt hovedkontor for Asia og Stillehavsområdet i Singapore. Samme år innviet selskapet sitt internasjonale hovedkontor i Schengen, Luxembourg. I 2016 ble Rolf Sorg, PM-Internationals grunnlegger og CEO, medlem av lederutvalget i det internasjonale direktesalgsforbundet, WFDSA.

I 2016 undertegnet PM-International AG en samarbeidsavtale med forskningsinstitusjonen Luxembourg Institute of Science and Technology (LIST). Selskapet opprettholder også et forskningssamarbeid innen ernæringsvitenskap med Høyskolen i Oberösterreich.

I dag jobber det mer enn 500 mennesker verden over i PM-International. I 2016 hadde selskapet en omsetning på 460 millioner dollar. Per april 2017 hadde selskapet virksomhet og distribusjon av produkter i 35 land. PM-International er medlem av det internasjonale direktesalgsforbundet, WFDSA. I 2022 ble PM-International rangert som nummer 9 på Direct Selling News sin liste over direktesalgsselskap målt etter omsetning globalt. Selskapets omsetning i 2021 var 1,71 milliarder dollar (17,2 milliarder kroner).

Forretningsmodell
-----------------

Selskapet har hatt særlig fokus på å markedsføre sine produkter til idretten, og blant idrettsprofilene som har profilert selskapet er Markus Gandler, som er direktør for langrenn og skiskyting i det østerrikske skiforbundet. I Norge er ikke produktene godkjent av Olympiatoppen ettersom de ikke er testet ved laboratoriet Olympiatoppen har avtale med.

Den østerrikske forbrukerorganisasjonen *Verein für Konsumenteninformation* gikk i 2013 gjennom en rekke kosttilskudd som selges gjennom forretningsmodellen multi-level marketing. Den generelle konklusjonen var at kosttilskuddene var kostbare og uten dokumentert effekt. For FitLine-produktene ble det også funnet at den doseringen selskapet tilrår gir overskridelser av daglig anbefalt inntak på 8 forskjellige vitaminer og mineraler.

Selskapet har vært utsatt for kritikk for overdrevent fokus på verving av nye salgsrepresentanter. I 2013 gikk selskapet til tysk rett etter at det ved Google-søk automatisk ble foreslått ordet «bedrageri» dersom man tastet inn «PM-International» eller «Rolf Sorg» i søkefeltet. Google henviste til at dette var automatisk generert av hvilke søkeord det hyppigst ble søkt etter i kombinasjon med selskapsnavnet, men fikk rettslig pålegg om å endre dette.

Virksomhet i Norge
------------------

Selskapet har samarbeidet med den norske alternative terapeuten Aage Stenseth, og cellRESET har blitt markedsført gjennom nettverket av distributører for PM-International. Denne har også blitt kalt 28-dagerskuren, og Stenseth hevder at den er inspirert av NASA, og at han har videreutviklet konseptet blant annet ved hjelp av tradisjonell kinesisk medisin. Kuren skal angivelig rense kroppen gjennom en streng diett og inntak av kosttilskudd. Aage Stenseth er også en av selskapets beste selgere, og han har forespeilet minst én million i årslønn til dem som lykkes i selskapet.

PM-International er medlem av den norske interesseorganisasjonen Direktesalgsforbundet. I 2014 ble selskapet kåret til årets vekstbedrift i bransjen.

Selskapet hadde sitt toppår i 2017 med 246 millioner kroner i omsetning. Deretter har omsetningen gradvis avtatt og i 2021 var den på knappe 85 millioner.

### Omtale av TV 2

I 2017 forsøkte TV 2-programmet Helsekontrollen å få til et intervju med PM-International. De ble invitert til hovedkontoret i Luxembourg, men ble forelagt en avtale der selskapet blant annet skulle kunne kreve 250 000 euro i bot fra TV 2 for å bryte hvert punkt i avtalen, herunder å stille spørsmål som ikke var fremsatt på forhånd. TV2 nektet å gjennomføre intervjuet under slike betingelser, og fikk uavhengige eksperter til å analysere produktserien FitLine. Det ble da avdekket at halvparten av pulveret var sukker, og ekspertene mente at selve kosttilskuddet ikke hadde noen helsemessig effekt i seg selv, men at vektnedgang og andre positive effekter skyldtes at personene som settes på dietten samtidig instrueres til et generelt lavere kaloriinntak. I programmet ble professor i ernæringsvitenskap Bjørn Skålhegg intervjuet; han stilte seg svært kritisk til selskapets påstander og mente dette var «et salgsopplegg for å tjene seg rike på andres uvitenhet». Programmet tok også for seg også norske toppselgeres bruk av konkrete helsepåstander i markedsføringen, til tross for at PM-International hevdet å ha et forbud mot dette. Selskapet nektet også enhver befatning med konseptet cellRESET. Direktesalgsforbundet gikk etter programmet ut med skarp kritikk av TV2s bruk av begrepet *pyramidesalg*. PM-International klaget også denne begrepsbruken inn for Pressens Faglige Utvalg, men fikk ikke gehør.

Senere kunngjorde PM-International at de ville gå til søksmål mot TV 2 for omtalen i Helsekontrollen. Etter å ha fått avslag i Oslo byfogdembete på begjæringen om midlertidig forføyning i form av at TV 2 måtte trekke omtalen av selskapet, kunngjorde PM-International at de ville saksøke TV 2 for 50 millioner kroner. Selskapet hevdet at dets åpenhet og vilje til å dele fakta var blitt grovt misbrukt av TV 2. Avslaget på midlertidig forføyning ble anket til Borgarting lagmannsrett, hvor selskapet tapte saken. Selskapet anket videre til høyesterett, men ankeutvalget avviste saken. PM-International varslet at de ville ta forføyningssaken til menneskerettighetsdomstolen i Strasbourg. Anken i det sivile søksmålet ble i desember 2019 avvist av Høyesterett.

Priser
------

* 2010 – 2022: Omtalt I *DSN Global 100: The Top Direct Selling Companies in the World List* (2022 #9)
* 2021: Le Fonti Award

Referanser
----------

1. ↑  Selskapets historie PM-International
2. ↑  BJØRN ERIK BERNTSEN (18.12.2014). ««Helse» fra Mustad». *Oppland Arbeiderblad. Del: 1* **(norsk)**: 11.
3. ↑  «Pm International Norge As Org nr 983 474 608» **(norsk)**. proff.no. Besøkt 15. juli 2017. «Juridisk navn: PROFESSIONAL MARKETING INTERNATIONAL NORGE AS» [*død lenke*]
4. ↑  FITLINE til Svalbard Svalbardposten 30. april 2004, (Nasjonalbiblioteket)
5. 1 2  "PM-International opens its new International Headquarters in Schengen, Luxembourg with a Folk Festival" Arkivert 1. august 2017 hos Wayback Machine. *obtainer-online.com*
6. 1 2  "Rolf Sorg: entrepreneur humaniste" Arkivert 31. juli 2017 hos Wayback Machine. *paperjam.lu*
7. 1 2  "Doping-Sicherheit ist von entscheidender Bedeutung." *presseportal.de*
8. ↑  "Transparenz schafft Vertrauen PM-International lässt Produktqualität regelmäßig durch die TÜV SÜD ELAB prüfen - hohe Transparenz in der Qualitätssicherung zum Schutz der Verbraucher *presseportal.de*
9. ↑  "Neues Prüfkonzept der TÜV SÜD ELAB GmbH" *pressebox.de*
10. ↑  *Direct Selling Australia* *wfdsa.org*
11. ↑  LIST SIGNS STRATEGIC COLLABORATION AGREEMENT WITH HEALTH AND BEAUTY PRODUCT LEADER PM INTERNATIONAL AG" *list.lu*
12. ↑  "LIST signs strategic collaboration agreement with health and beauty product leader PM International AG" Arkivert 5. juli 2017 hos Wayback Machine. *innovation.public.lu*
13. ↑  Clemens Röhrl, Flora Stübl, Martin Maier, Bettina Schwarzinger, Clemens Schwarzinger. *Increased Cellular Uptake of Polyunsaturated Fatty Acids and Phytosterols from Natural Micellar Oil*. s. 150. CS1-vedlikehold: Flere navn: forfatterliste (link)
14. ↑  «Partner - FH OOE». *forschung.fh-ooe.at* **(tysk)**. Besøkt 21. januar 2021.
15. ↑  «Gesundheit: Suche nach wirksamen Pflanzen-Inhaltsstoffen - derStandard.at». *DER STANDARD* **(tysk)**. Besøkt 21. januar 2021.
16. ↑   "460 Mio. US-Dollar Rekordumsatz: PM-International wächst zum Milliarden-Giganten" *netcoo.com*
17. ↑  "PM International Sales up 30% to $460 Million in 2016" *mlmsuccesssecret.com*
18. ↑  "DSN Global 100 2016 DSN Global 100 List" Arkivert 11. april 2016 hos Wayback Machine. *directsellingnews.com*
19. 1 2  «Global 100 List - Direct Selling News». *www.directsellingnews.com* **(engelsk)**. Besøkt 27. april 2022.
20. ↑  «Bravo International Growth Award / PM-International». *www.directsellingnews.com* **(tysk)**. Besøkt 25. november 2021.
21. ↑  Markus Gandler Arkivert 3. februar 2017 hos Wayback Machine. PM-International
22. ↑  Utestenges av Olympiatoppen Arkivert 11. november 2017 hos Wayback Machine. Direktesalgsforbundet
23. ↑  MLM-salg basert på falske premisser Arkivert 14. oktober 2018 hos Wayback Machine. Norsk Tidsskrift for Ernæring
24. ↑  Viel Geld für keine bewiesene Wirkung Der Standard
25. ↑  Sepp Blatters Bruder und die umstrittenen Werbeevents Tages Anzeiger
26. ↑   n-tv.de
27. ↑  Rolf Sorg Wins Lawsuit against Google Arkivert 31. juli 2017 hos Wayback Machine. Obtainer
28. ↑  *Spiller på lag for kroppen*, Østlandets Blad, 8. juni 2016
29. ↑  Joachim Heberlein neue No.1 bei PM International Arkivert 11. juni 2017 hos Wayback Machine. MLM Worldwide
30. ↑  *Prosjekt «cellRESET®»*, Hadeland, 13. november 2013, «Opprinnelig er dette et kostholdsprogram utviklet av NASA til bruk av astronauter.»
31. ↑  CellReset Story Arkivert 3. februar 2017 hos Wayback Machine. CellRESET
32. ↑  Gesundheitsmesse Leverkusen Mehr als nur Schulmedizin Leverkusener Anzeiger
33. ↑  PM WORLDWIDE TOP 25 Ranking für den Januar 2017 MLM Worldwide
34. ↑  *Duger du til dette?*, Ukeavisen Ledelse, 29. januar 2010
35. ↑  PM International Norge AS Arkivert 16. juni 2017 hos Wayback Machine. Direktesalgsforbundet
36. ↑  PM International årets vekstbedrift Arkivert 3. februar 2017 hos Wayback Machine. Direktesalgsforbundet
37. ↑  «Pm International Norge As». Proff.no.
38. ↑  Pyramide-topp krevde 2,4 mill. i bot for hvert spørsmål fra TV 2 TV2
39. ↑  Tjener millioner på sukkerpulver TV 2
40. ↑  Begrepsforvirring i TV2 Arkivert 11. november 2017 hos Wayback Machine. Direktesalgsforbundet
41. ↑  TV 2 frikjent i PFU for å ha beskrevet kosttilskuddsselskap som pyramide Journalisten
42. ↑  «PM International går til sak mot TV 2 etter «Helsekontrollen»-reportasje». *Dagens Næringsliv*. 23. november 2017.
43. ↑  Gjøvik-selskap tapte i retten Oppland Arbeiderblad
44. ↑  TV2 vant på nytt mot Luxembourg-selskap Rett24
45. ↑  Høyesterett tar ikke opp anke mot TV 2 – luxembourgsk selskap vurderer å klage til Menneskerettighetsdomstolen Dagens Næringsliv
46. ↑  «Høyesterett avviser anken i sak mot TV 2 etter beskyldninger om ærekrenkelser». *Dagens Næringsliv*. 17. desember 2019.
47. ↑  «PM-International CEO Wins Le Fonti Award for CEO of the Year». *Direct Selling News*. 27. september 2021.

|  |  |
| --- | --- |
| Oppslagsverk/autoritetsdata | VIAF
 |